มันนี่ทูเดย์
คลังไฟเขียวตั้ง &#8216;ฑิตติมา&#8217; นั่งผู้จัดการ กยศ.
25 มี.ค. 2556

คลังไฟเขียวตั้ง ‘ฑิตติมา’ นั่งผู้จัดการ กยศ.
นายอารีพงศ์ ภู่ชอุ่ม ปลัดกระทรวงการคลัง ในฐานะประธานกรรมการกองทุนให้กู้ยืมเพื่อการศึกษา หรือ กยศ. เปิดเผยว่า ที่ประชุมคณะกรรมการเห็นชอบตามที่คณะกรรมการสรรหาที่มีนายมนัส แจ่มเวหา อธิบดีกรมบัญชีกลาง เป็นประธาน ได้คัดเลือก น.ส.ฑิตติมา วิชัยรัตน์ รองผู้จัดการ กยศ. ให้ขึ้นดำรงตำแหน่งผู้จัดการ กยศ.
ทั้งนี้ เพื่อเดินหน้าภารกิจสำคัญ คือ การรวมกองทุน กยศ. กับกองทุนเงินกู้ยืมเพื่อการศึกษาที่ผูกกับรายได้ในอนาคต (กรอ.) เข้าด้วยกัน ซึ่งที่ผ่านมากระทรวงการคลังได้ร่วมร่างกฎหมายทั้งสองฉบับเข้าด้วยกัน และเตรียมเสนอให้ รมว.คลัง พิจารณา หากเห็นชอบจะเตรียมเสนอต่อคณะรัฐมนตรี (ครม.) เพื่อนำกฎหมายดังกล่าวเข้าสู่การพิจารณาของสภาผู้แทนราษฎรต่อไป 
" คณะกรรมการเชื่อว่า ฑิตติมา ซึ่งทำงานใน กยศ. มานานจะสามารถสานต่อภาระกิจสำคัญคือการรวมกยศ. และ กรอ. ซึ่งเป็นโครงการที่ดีให้เดินหน้าต่อไปได้ทันทีแบบไม่มีสะดุด เพราะถือว่ารู้ข้อมูลเชิงลึกเป็นอย่างดี " นายอารีพงศ์กล่าว 
ด้าน น.ส.ฑิตติมา เปิดเผยว่า ปัจจุบัน กยศ. มีนักศึกษากู้เงินไปแล้วกว่า 4 ล้านคน คิดเป็นเงินกู้กว่า 3.8 แสนล้านบาท โดยในปีการศึกษา 2556 กยศ. ได้รับเงินจัดสรรจากรัฐบาลเพื่อเตรียมวงเงินไปปล่อยกู้อีกกว่า 3.5 หมื่นล้านบาท ส่วน กรอ. ในปีที่ผ่านมาปล่อยกู้ให้นักศึกษาในสาขาที่ขาดแคลนไปแล้วกว่า 1 หมื่นคน คิดเป็นวงเงินกว่า 1,300 ล้านบาท ซึ่งถือว่าต่ำกว่าเป้าหมายที่ตั้งไว้ 6,000-7,000 ล้านบาท ซึ่งในปีการศึกษา 2556 เตรียมวงเงินไว้ปล่อยกู้ กรอ. ประมาณ 1 หมื่นล้านบาท 
ธนชาตเดินหน้าออกแคมเปญเช่าซื้อรถยนต์
นายธีรชาติ จิรจรัสพร ผู้อำนวยการอาวุโส ฝ่ายพัฒนาผลิตภัณฑ์เช่าซื้อ ธนาคารธนชาต เปิดเผยว่า ธนาคารได้ออกแคมเปญพร้อมโปรโมชัน “ธนชาตช่วยผ่อนเป็นล้าน” ให้ลูกค้าที่สมัครใช้บริการสินเชื่อเช่าซื้อรถยนต์กับธนาคารธนชาต ตั้งแต่วันที่ 27 มี.ค.–30 เม.ย. และได้รับการอนุมัติภายในวันที่ 31 ก.ค.นี้ จะได้ร่วมลุ้นรับบัตรกำนัลค่างวดเช่าซื้อรถยนต์ธนชาต มูลค่ารางวัลละ 1 แสนบาท จำนวน 10 รางวัล รวม 1 ล้านบาท 
นายธีรชาติ กล่าวว่า ในช่วงต้นปี 2556 ปริมาณธุรกิจเช่าซื้อรถยนต์ของธนาคารยังเติบโตเมื่อเทียบกับช่วงเวลาเดียวกันของปีก่อน เพราะยังคงได้รับแรงสนับสนุนจากยอดขายในช่วงปลายปี ซึ่งลูกค้ามารับรถและเริ่มสัญญาเช่าซื้อในปีนี้ นอกจากนี้ ธนาคารยังมีความพร้อมในด้านการบริการผ่านระบบ HiPad (Hire Purchase by iPad) โดยมีจุดเด่น คือ เจ้าหน้าที่การตลาดสินเชื่อสามารถให้บริการสมัครและส่งข้อมูลพิจารณาสินเชื่อผ่าน iPad ซึ่งช่วยเพิ่มความสะดวกรวดเร็วในกระบวนการปิดการขายรถยนต์และการอนุมัติสินเชื่อ